ET Euroopa Liidu Teataja C 144/32

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2011/C 144/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„NEW SEASON COMBER POTATOES”/„COMBER EARLIES”

EÜ nr: UK-PGI-0005-0810-11.06.2010

KGT ( X ) KPN ( )

1. Nimetus:

„New Season Comber Potatoes”/„Comber Earlies”

2. Liikmesriik või kolmas riik:

Ühendkuningriik

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

Nimetusega „New Season Comber Potato”/„Comber Earlies” tähistatakse maavitsaliste (Solanaceae) sugukonda kuuluva liigi Solanum tuberosum toore kartuli mugulaid. „New Season Comber Potato”/„Comber Earlies” kartuleid kasvatatakse ELi liikmesriikide riiklikesse sordinimekirjadesse kantud sortide eliitseemnetest. Kartulid peavad olema maha pandud, kasvatatud ja koristatud määratletud piirkonnas Comberi linna ümbruses. Seemnemugulad külvatakse vagudesse iga aasta jaanuari algusest alates. Seda tehakse palju varem kui Põhja-Iirimaa muudes osades, kuna määratletud piirkonna soojema kliima ja suurema äravooluga pinnase tõttu on seal külmaoht väiksem kui maa ülejäänud aladel.

Taimedel on tumeroheline lehestik; ümmarguse või ovaalse kujuga kartulid ise on väikesed (läbimõõt 30–70 mm). Sordist oleneva värviga kartulikoor on pehme, sile, õhuke ja lahtine; mugula sisu on koorevärvi valge. Varajasele kartulile omaselt on mugula maitse muldne, magus ja pähkline.

Kartuleid müüakse lahtiselt kaalu järgi või eri kaaluga pakendites.

3.3. Tooraine (üksnes töödeldud toodete puhul):

Ei kohaldata

3.4. Sööt (üksnes loomse päritoluga toodete puhul):

Ei kohaldata

3.5. Tootmise erietapid, mis peavad toimuma määratletud geograafilises piirkonnas:

„New Season Comber Potato”/„Comber Earlies” kartulid peavad olema maha pandud, kasvatatud ja koristatud määratletud piirkonnas. Seemnemugulad peavad olema külvatud vagudesse iga aasta jaanuari algusest alates. Mugulate koristusperiood on mai algusest kuni juuli lõpuni – enne nende täielikku valmimist.

3.6. Erieeskirjad viilutamise, riivimise, pakendamise jm kohta:

Ei kohaldata

3.7. Erieeskirjad märgistamise kohta:

Iga kartulikast või -kott on tähistatud taimetervise identifitseerimisnumbriga, mille Põhja-Iirimaa Põllumajanduse ja Maaelu Arendamise Ministeerium on välja andnud konkreetsele põllumajandusettevõttele. Tähise alusel on võimalik kindlaks teha iga partii tootjaettevõte.

Koha peal traditsiooniliselt nimetuse „Comber Earlies” all tuntud toodet võib ka selle nimetuse all turustada. Märgistus peab sisaldama kas nimetust „New Season Comber Potato” või „Comber Earlies”.

4. Geograafilise piirkonna täpne määratlus:

Määratletud geograafiline piirkond on algselt Hamiltonide ja Montgomeryte maana tuntud Comberi linna ümbruse ala, kuhu kuuluvad Ards Borough omavalitsusüksus kuni lõunas Ardsi poolsaarel asuva Ardkeenini ning Strangford Loughi lääneosas Crossgar ja Killyleagh, kiirteest A7 ida pool North Down Borough omavalitsusüksus ning Castlereaghi, Belfasti ja Downi piirkondliku omavalitsuse osad. Kiirtee A7 kulgeb Carryduffist Saintfieldi ja Crossgari kaudu Killyleaghi.

5. Seos geograafilise piirkonnaga:

5.1. Geograafilise piirkonna eripära:

Määratletud piirkonna pinnas ja kliima on toetanud „New Season Comber Potato”/„Comber Earlies” maine kujunemist. Piirkonna mõjutegur on Briti saarte suurim abajas Strangford Lough. Strangford Loughi piirkonna mulla algmaterjal on triiase ajastu punane liivakivi ja kruus. See tähendab, et mullad on kergemad ja vaba äravooluga. Selliste omaduste tõttu kuivavad kõnealuse piirkonna mullad hõlpsamini ja soojenevad kiiremini kui Põhja-Iirimaa ülejäänud osade mullastik.

Idas Ardsi poolsaare ja lõunas Mourne'i mägede kaitse ning kagupoolne asukoht tähendab seda, et määratletud geograafilise piirkonna kliima on soojem ja kuivem kui Põhja-Iirimaa ülejäänud osades. Suurem osa piirkonnast on tasandik ning Strangford Loughi abaja mõjul on talved seal mõõdukamad kui mujal Põhja-Iirimaal. Rohke päikesepaistega (ligikaudu 1 500 tundi aastas) piirkonna pinnas on seetõttu soojem ja kuivem ning „New Season Comber Potato”/„Comber Earlies” kartulite kasvuaeg saab seega alata varem kui mujal Põhja-Iirimaal. Rohkem kui 270 päeva kestev keskmine kasvuaeg on kõnealuses piikonnas pikem kui mis tahes muus Põhja-Iirimaa osas. Tänu piirkonna kliimale ja topograafiale on seal ka väiksem külmaoht.

5.2. Toote eripära:

„New Season Comber Potato”/„Comber Earlies” kartulite ainulaadne väline kuju ja maitse on neile iseloomulik ja muudab mugulad väärtuslikuks. „New Season Comber Potato”/„Comber Earlies” kartulite mainet ja nõudlust nende järele rõhutab asjaolu, et need on Põhja-Iirimaal kõige esimesena saadaolevad, tähelepanuväärse maitse ja konsistentsiga kartulid.

Mugulad on muldse, pähklise maitsega ning kergesti eristatavad tänu oma pehmele ja õhukesele koorele, mis sageli koorub juba ostes. Pehme ja lahtise koorega kartulimugulaid koristatakse ettevaatlikult, et vähendada kahjustusi ja säilitada kartulikoor tervena. Põllumajandustootja koristab ja turustab kartuleid sama päeva jooksul.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„New Season Comber Potato”/„Comber Earlies” kartulite tunnustamine kaitstud geograafilise tähisena on põhjendatud toote varase koristusajaga.

„New Season Comber Potato”/„Comber Earlies” kartulitel on kvaliteettoote maine kogu Põhja-Iirimaal, eriti idapoolsetes krahvkondades. „New Season Comber Potato”/„Comber Earlies” kartulid on hea mainega nii määratletud piirkonna maakohtades kui ka Belfasti ja Lisburni linnades, kus jaemüüjad ja toitlustajad reklaamivad seda kartulit kohalikele ja turistidele nii kauplustes kui ka söögikohtade menüüdes.

„New Season Comber Potato”/„Comber Earlies” kartulite mainet ja nõudlust nende järele rõhutab asjaolu, et need on kõige varasemad saadaolevad, tähelepanuväärse maitse ja konsistentsiga kartulid. Määratletud piirkonna kliima tõttu kuivab pinnas kiiremini ning seega väheneb talvekuudel külmaoht. Seetõttu saab kartulite kasvuaeg alata varem kui mujal Põhja-Iirimaal. Määratletud piirkonna mullad on kuivemad ja kergemad kui mullastik Põhja-Iirimaa ülejäänud osades. See tähendab, et kõnealuse piirkonna klimaatiliste ja topograafiliste tingimuste tõttu saab mugulaid maha panna ja koristada varem kui mujal Põhja-Iirimaal. „New Season Comber Potato”/„Comber Earlies” kartulite varases valmimisastmes koristamise võimaluse tõttu on nende organoleptilised omadused valmis mugulate omadest kvalitatiivselt erinevad. „New Season Comber Potato”/„Comber Earlies” kartulite selgesti eristatav muldne ja pähkline maitse ning iseloomulik pehme sile koor tagavad selle toote ainulaadse maine kogu Põhja-Iirimaal ja kaugemalgi.

Comberi piirkonna mikrokliimas võimalik kartulite varane mahapanek ja varane koristamine aitab kaasa „New Season Comber Potato”/„Comber Earlies” kartulite tähelepanuväärse maitse ja tekstuuri kujunemisele. Sooja temperatuuri juures kasvavad taimed kiiresti ning mugulad muutuvad kähku kogukamaks.

Kuna tegemist on Põhja-Iirimaa kõige varasemate ja mainekate kartulitega, teatavad kohalikud jaemüüjad ajakirjandusele „New Season Comber Potato”/„Comber Earlies” kartulite esimesest saagist. Lisaks sellele on tarbijad nõus saagikoristuse järel nende kartulite eest maksma hoopis kõrgemat hinda kui muude saadavalolevate kartulite eest.

Määratletud piirkonna ajalugu on kartulikasvatusega sünonüüm ja see on tihedalt põimunud Ulster-Scotsi piirkonna Hamiltoni ja Montgomery perekonna ajalooga. Kõnealuse asula algusaastatest on Sir Hugh Montgomery lapselaps William Montgomery kirjutanud teoses „The Montgomery Manuscripts”. Selles on 1606. aastal kirjutatud arvatavasti esimene kirjanduslik viide Iirimaa kartulikasvatusele:

„Armulisel proual on uustulnukate ja oma pere varustamiseks talud nii Greyabbeys ja Coineris [Comber] kui ka Newtownis; ta leidis kerge vaevaga mehi nii kündma kui ka lauta, … mille eest ta andis neile heina ja nii palju vilja aasta kohta ning maja ja aialapi, kus elada ning veidi maad ka lina ja kartulite jaoks”.

Hamiltoni ja Montgomery perekondade endistel maadel, kuhu kuuluvad ka Comberi, Greyabbey ja Newtowni piirkonnad, kasvatatakse „New Season Comber Potato”/„Comber Earlies” kartuleid tänaseni. Ajalooline viide algsele kartulikasvatuse ettevõttele annab tunnistust sellest, et mitmed Hamiltoni pere järeltulijad kasvatavad Comberi kartuleid tänapäevalgi.

Mitmete sajandite vältel on Comberi piirkonda samastatud kartulikasvatusega. Esimeses kirjanduslikus viites Iirimaa kartulitele (1606) on juttu Comberi maast, mis anti kartulite kasvatamiseks. Comberi linn reklaamib ennast Põhja-Iirimaa kartulite koduna. Kohalik omavalitsus teeb kartuli koduks olevale linnale reklaami kogu Põhja-Iirimaal, korraldades kartuliteemalisi üritusi ja festivale, nagu „Spud Fest” (kartulipidu). Põhja-Iirimaa restoranid ja hotellid reklaamivad „New Season Comber Potato”/„Comber Earlies” kartuleid oma menüüs piirkondliku eriroana, mida saab mitut moodi serveerida; kõige populaarsem viis on lihtsalt keedetud kartul võiga.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.defra.gov.uk/foodfarm/food/industry/regional/foodname/products/documents/new-season-comber-potatoes.pdf

(1) ELT L 93, 31.3.2006, lk 12.